晚晴
作者：陳與義
朝代：宋

paragraphs: 幽卧不知晴，檣梢見斜日。
披衣起四望，天際山爭出。
光輝渚蒲凈，意氣沙鷗逸。
避盜半九圍，兩脚不遺力。
川陵各異態，艱險常一律。
胡爲作弧矢，前聖意莫詰。
豈知百代後，反使姦宄密。
腐儒徒嘆嗟，救弊知無術。
人生如歸雲，空行雜徐疾。
薄暮俱到山，各不見蹤跡。
念此百年內，可復受憂戚。
林木方翳然，放懷陶茲夕。